Itä-Suomen hovioikeus ei lieventänyt seksiliikkeen ryöstöstä tuomitun naisen saamaa vuoden ja kahden kuukauden ehdotonta vankeustuomiota.

Nainen piti tekoaan näpistyksenä ja pahoinpitelynä ja saamaansa tuomiota liian ankarana.

Joulun aatonaattona Lahden suurimpaan seksikauppaa tuli naisasiakas, jolle myyjät kieltäytyivät myymästä.

Seksikauppa kertoo nettisivuillaan täyttävänsä asiakkaiden vaativatkin toiveet valtavalla valikoimallaan.

Myyjät tunnistivat asiakkaan naiseksi, joka vasta kolme viikkoa aiemmin oli vieraillut liikkeessä ja vienyt mennessään noin 70 euron edestä seksiliikkeen tuotteita. Myyjät lupasivat palvella, kunhan nainen ensin maksaisi aiemmalla käynnillä viemänsä rekvisiitan.

Noin 30-vuotias naisasiakas hermostui ja tirautti itkut, kun häntä ei palveltu. Joulu oli jo ovella ja aikaa lahjojen hankkimiseen oli vähän. Omatoiminen asiakas meni hyllyjen väliin, keräsi noin 400 euron edestä seksikaupan tuotteita ja yritti poistua maksamatta.

Myyjä lähti varkaan perään ja varashälyttimet alkoivat soida. Ovella myyjä tavoitti pakenijan ja tuotteet putosivat lattialle.

Myyjän ja varkaan välille syntyi nujakka. Myyjän silmälasit menivät rikki, kun varas retuutti häntä kaksin käsin. Myyjä menetti myös isot tukut hiuksiaan.

Nainen keräsi tuotteet lattialta ja livahti ulos liikkeestä. Silmälasinsa menettänyt myyjä ei tuotteita lattialta löytänyt.

Päijät-Hämeen käräjäoikeus tuomitsi seksileluvarkaan ryöstöstä. Hänellä oli alla kaksi ehdollista vankeustuomiota, joista toinen oli viime vuodelta ja se koski myös ryöstöä.

Oikeus määräsi aiemman ehdollisen tuomion täytäntöön pantavaksi. Nainen tuomittiin kaikkiaan 22 eri rikosnimikkeestä vuoden ja kahden kuukauden vankeustuomion. Iso osa teoista oli näpistyksiä.

Oikeuden mielestä naisen käyttämä väkivalta ei ollut vähäistä ja piti tekoa vakavana. Ryöstäjän on maksettava myyjälle 300 euron kärsimyskorvaukset ja seksikaupalle kateisiin jääneiden tuotteiden arvo.

Hovioikeus antoi ratkaisun jutussa tiistaina.